
Introducere
În conformitate cu prevederile Legii nr.419-XVI din 22 decembrie 2006 cu privire la datoria publică, garanţiile de stat şi recreditarea de stat, Ministerul Finanţelor administrează datoria de stat şi garanţiile de stat. În acest sens a fost elaborată Strategia în domeniul managementului datoriei de stat pentru anii 2011-2013. Elaborarea Strategiei este îndeosebi actuală, întrucît se estimează că Republica Moldova va obţine finanţare la costuri mai înalte, precum şi va explora noi oportunităţi de finanţare. Acest proces ar putea fi însoţit de apariţia a noi riscuri sau acutizarea celor existente, care de asemenea ar trebui să fie luate în consideraţie în gestiunea datoriei de stat. 
Strategia în domeniul managementului datoriei de stat are drept obiectiv fundamental asigurarea finanţării măsurilor prevăzute în bugetul de stat cu minimum de cheltuieli pe termen mediu şi lung şi la nivel optim de risc.
Strategia stabileşte direcţiile prioritare de activitate ale Ministerului Finanţelor orientate spre atingerea obiectivului fundamental. Aceasta se referă la portofoliul datoriei de stat, în care nu se include suma garanţiilor de stat.

Perioada de analiză a datoriei de stat şi a situaţiei macroeconomice aferente este de trei ani precedenţi (2008-2010) şi trei ani viitori (2011-2013), întrucît strategia este elaborată în paralel cu Cadrul Bugetar pe Termen Mediu (CBTM). 
 Strategia în domeniul managementului datoriei de stat este structurată în 3 capitole.
Capitolul I se referă la analiza cadrului macroeconomic şi a principalilor factori care au influenţat datoria de stat în ultimii trei ani (2008-2010). Această analiză este necesară pentru a urmări dinamica indicatorilor şi a stabili careva tendinţe, ce pot fi utilizate pentru stabilirea prognozelor viitoare. 
Capitolul II stabileşte obiectivele şi sarcinile propuse pe termen mediu, precum şi instrumentele utilizate pentru atingerea acestora. Un accent deosebit se plasează pe analiza cadrului macroeconomic pe următorii trei ani, pe interdependenţa dintre managementul datoriei de stat şi politicile bugetar-fiscale şi monetare, deoarece o strînsă cooperare între acestea asigură dezvoltarea eficientă a capacităţilor ţării în ce priveşte gestiunea datoriei de stat. 
Capitolul III descrie principalele categorii de riscuri care afectează datoria de stat, precum şi indicatorii de risc utilizaţi pentru stabilirea tendinţelor şi adoptarea deciziilor ulterioare îndreptate spre eficientizarea portofoliului datoriei de stat. De asemenea sunt prezentate diverse scenarii în funcţie de evoluţia indicatorilor de piaţă şi impactul acestora asupra datoriei de stat.
Strategia în domeniul managementului datoriei de stat va fi actualizată anual, concomitent cu actualizarea prognozelor din CBTM pentru anii viitori. Acest lucru va permite în timp util redefinirea adecvată a obiectivelor şi măsurilor stabilite în dependenţă de dezvoltarea economică, evoluţia pieţei şi rezultatele obţinute pe parcursul punerii în aplicare a Strategiei.
Capitolul I.  Dinamica datoriei de stat în perioada 2008-2010 şi situaţia macroeconomică aferentă.

1.1. Contextul macroeconomic în perioada anilor 2008-2010 şi cele mai importante evenimente ce se referă la datoria de stat.
Analiza portofoliului datoriei de stat trebuie realizată ţinînd cont de evoluţia principalilor indicatori macroeconomici. Astfel, în anul 2008, economia Republicii Moldova a înregistrat o creştere economică robustă, atingînd o medie de circa 5 procente, fiind susţinută în parte de remitenţe şi investiţiile străine. În anul 2009, criza economică modială a dus la o re-balansare bruscă a economiei, punînd presiuni considerabile asupra societăţii. 
Evoluţia principalilor indicatori macroeconomici pe parcursul anilor 2008-2010 este prezentată în tabelul 1.1.

Tabelul 1.1. Evoluţia indicatorilor macroeconomici, 2008-2010
	
	2008
	2009
	2010, 

estimat pentru sfîrşitul anului

	1. Produsul intern brut în preţuri curente, mil. lei 
	62 921,55
	60 043,00
	70 200,00

	2. Produsul intern brut faţă de anul precedent în termeni reali, %
	+7,8
	-6,5
	+6,0

	3. Rata inflaţiei medie anuală (IPC), % 
	12,7
	0,0
	8,1

	4. Volumului comerţului exterior, în % faţă de anul precedent:

· Exportul, în % faţă de anul precedent;

· Importul, în % faţă de anul precedent.
	+40,9
+18,6
+32,8
	-39,8
-19,1
-33,1
	+12,3
+24,0
+17,0

	5. Cursul oficial al leului moldovenesc faţă de dolarul SUA, mediu anual
	10,39
	11,11
	12,37

	6. Cursul oficial al leului moldovenesc faţă de euro, mediu anual 
	15,29
	15,52
	16,40

	7. Rata Euro LIBOR pe 6 luni, la sfîrşitul perioadei
	2.977
	0.973
	1.181

	8. Rata medie ponderată a dobînzii la VMS pe piaţa primară internă, %
	17,95
	9,35
	6,99

	9. Veniturile bugetului de stat, pe componenta de bază,  mil. lei
    Cheltuielile bugetului de stat, pe componenta de bază, mil. lei
    Deficit(-)/Excedent(+) al bugetului de stat, pe componenta de bază,  mil. lei
	13 996,9

14 246,3

-249,4
	11 597,0

14 975,4

-3 378,4
	15 123,6
16 452,1
-1 328,5


În prima jumătate a anului 2010 se atestă o recuperare pronunţată a economiei Republicii Moldova, după declinul sever înregistrat pe parcursul anului 2009, urmare a impactului crizei economice mondiale. 
Produsul Intern Brut a depăşit nivelul minim al recesiunii şi începînd cu sfîrşitul anului 2009, are o tendinţă de creştere, fapt vizibil pe parcursul primelor două trimestre ale anului curent. Conform prognozei preliminare a indicatorilor macroeconomici (din 25.01.2011), pentru sfîrşitul anului se prognozează o valoare a PIB-ului de 70 200 mil. lei, ceea ce constituie o creştere faţă de anul precedent în preţuri comparabile cu 6,0 la sută. Luînd în consideraţie faptul că, în prima jumătate a anului 2009 PIB-ul a înregistrat o diminuare de 7,8 la sută, creşterea semnificativă înregistrată pe parcursul anului 2010 indică mai mult o revenire spre nivelul de pînă la criza economică. Astfel, economia Republicii Moldova încă nu a atins nivelul său potenţial, ceea ce creează presiuni dezinflaţioniste care sunt în continuare persistente.


În ce priveşte cele mai importante evenimente care au avut loc în anii 2008-2010, în special ce ţin de datoria de stat, acestea sunt descrise în Anexa 2.
1.2. Dinamica datoriei de stat în perioada anilor 2008-2010.

La finele anului 2008, soldul datoriei de stat a înregistrat 11,6 mlrd. lei (18,4% din PIB). Pe parcursul anilor 2008–2010, acesta a cunoscut o evoluţie ascendentă. Această majorare are la bază creşterea soldului datoriei de stat interne, dar şi a datoriei de stat externe exprimate în lei. Trendul crescător se datorează şi necesităţilor sporite de finanţare în legătură cu criza economică care a afectat practic toate ramurile economiei naţionale, precum şi deprecierii cursului valutar al leului moldovenesc în special faţă de dolarul SUA, fapt ce a afectat negativ soldul datoriei de stat externe.

În ce priveşte structura datoriei de stat, la sfîrşitul anului 2009 are loc o diminuare a ponderii datoriei de stat externe în comparaţie cu aceeaşi perioadă a anului 2008, cu aproximativ 4,7 p.p., în timp ce spre sfîrşitul anului 2010 se estimează o majorare cu 8,7 p.p. Respectiv, la finele anului 2010, ponderea datoriei de stat interne se estimează a scădea sub nivelul de 30% în portofoliul datoriei de stat.

La sfîrşitul anului 2008, ponderea datoriei de stat în PIB s-a plasat la un nivel relativ scăzut, de aproximativ 18%, fiind o continuare a evoluţiei descendente începute din anul 2001. Totodată, situaţia de criză din anul 2009 a influenţat negativ atît volumul PIB-ului, cît şi respectiv ponderea datoriei de stat în acesta. Astfel, la sfîrşitul anului 2009 ponderea datoriei de stat în PIB a înregistrat 24,4%, majorîndu-se cu 6,0 p.p. faţă de anul 2008. Spre sfîrşitul anului 2010, datoria de stat în PIB se estimează să atingă valoarea de 28,8%. Această evoluţie se datorează în mare măsură majorării ponderii datoriei de stat externe în PIB cu 5.4 p.p. faţă de sfîrşitul anului 2009.
Pe parcursul anilor 2008–2009 au fost utilizate pentru deservirea datoriei de stat circa 2,77 mlrd. lei, sumă care se compune din:

· Deservirea datoriei de stat externe în valoare de 1,34 mlrd. lei, inclusiv: 0,97 mlrd. lei pentru rambursarea principalului şi 0,37 mlrd. lei pentru achitarea dobînzilor.

· Deservirea datoriei de stat interne în valoare de 1,43 mlrd. lei, inclusiv: 0,24 mlrd lei pentru rambursarea principalului şi 1,19 mlrd. lei pentru plata dobînzilor şi cupoanelor aferente VMS.
Spre sfîrşitul anului 2010, se estimează că deservirea datoriei de stat va ajunge la valoarea de 1,25 mlrd. lei (7,6% din cheltuielile pe componenta de bază a bugetului de stat (CBBS)), compusă din 0,79 mlrd. lei destinate deservirii datoriei de stat externe (4,8% din CBBS) şi 0,46 mlrd. lei – pentru serviciul datoriei de stat interne (2,8% din CBBS).

Ponderea deservirii datoriei de stat în Veniturile pe componenta de bază a bugetului de stat (în continuare VBBS), se estimează a fi de 8,6%, la finele anului 2010, cu 3,4 p.p. mai puţin decît în perioada similară a anului precedent. Acest fapt se datorează atît majorării veniturilor cu circa 24%, cît şi micşorării costului deservirii datoriei de stat cu 11%. 

În ce priveşte costurile asociate datoriei de stat, atunci e oportună analiza serviciului datoriei de stat, care ne indică o majorare în anul 2009 în comparaţie cu 2008. Această evoluţie are la bază creşterea serviciului datoriei de stat interne cu aproximativ 12,8% din motivul majorării volumului emisiunilor de VMS, precum şi ratelor dobînzii în creştere. În acelaşi timp, serviciul datoriei de stat externe s-a majorat în anul 2009, cu circa 25% faţă de anul precedent. Asupra serviciului datoriei da stat externe a influenţat evoluţia cursului valutar, astfel încît în anul 2009 faţă de 2008, leul moldovenesc s-a depreciat cu aproximativ 18,3 la sută faţă de dolarul american. Spre sfîrşitul anului 2010, se estimează o diminuare atît a costurilor asociate datoriei de stat interne, cît şi celei externe. 
Structura datoriei de stat poate fi analizată prin prisma a trei aspecte, cum ar fi: maturitatea, valuta şi rata dobînzii: 

Structura după maturitatea iniţială a datoriei de stat indică o uşoară tendinţă de scădere a ponderii datoriei de stat pe termen lung în anul 2009, din contul majorării într-o proporţie mai mare a datoriei de stat interne pe termen mediu şi scurt. Spre sfîrşitul anului 2010, se prevede o inversare a acestei tendinţe, astfel încît datoria de stat externă urmează să atingă nivelul de circa 73% din portofoliul datoriei de stat. 

Datoria de stat internă pe termen mediu, reprezentată de valori mobiliare emise prin subscriere şi obligaţiuni de stat pe termen de doi ani, s-a majorat de la 1,8% la finele anului 2008 pînă la 3,8% la finele anului 2009, din motivul majorării volumului emisiunilor acestor instrumente financiare, iar spre sfîrşitul anului 2010 urmează sa scadă pînă la 2,9%.  Datoria de stat internă pe termen scurt, pînă la un an a urmat o tendinţă relativ ascendentă în anii 2008-2009, iar spre sfîrşitul anului 2010 urmează să scadă. 

Structura datoriei după maturitatea rămasă reprezintă intervalul în care plăţile ajung la scadenţă. Datoria pe termen scurt (către BNM) este datoria faţă de Banca Naţională a Moldovei, care este reperfectată anual în baza unei înţelegeri între Guvern şi BNM. Această datorie este reperfectată la o rată fixă a dobînzii şi nu prezintă un risc sporit. Datoria pe termen scurt, cu excepţia celei către BNM, se situază la nivelul de circa 20 la sută. Spre sfîrşitul anului 2010 se prevede că datoria de stat pe termen mediu şi scurt va scădea pe fundalul majorării datoriei pe termen lung cu aproximativ 9,5 p.p. faţă de aceeaşi perioadă a anului 2009.
b) Structura datoriei de stat pe valute, pe parcursul anilor 2008-2009 nu indică schimbări esenţiale, însă se observă unele tendinţe, cum ar fi: 

· Soldul datoriei de stat în lei, reprezentat de datoria de stat internă, s-a majorat de la 30,2% în 2008 pînă la 34,9% în 2009, în timp ce soldul datoriei de stat în dolari SUA a înregistrat o scădere relativă de la 24,1% în 2008 pînă la 20,3% în 2009.

· Spre sfîrşitul anului 2010 se prevede o majorare considerabilă a soldului datoriei exprimat în DST, cu aproximativ 17,1 p.p.faţă de sfîrşitul anului 2009, în timp ce celelalte valute vor urma un trend descrescător. O scădere majoră se aşteaptă din partea leului moldovenesc, de la 34,9% în 2009 pînă la 26,6% în 2010.

În structura datoriei de stat pe valute, cu descompunerea coşului valutar DST, ponderea majoritară îi revine dolarului SUA, situat la nivel de circa 35%.

În ce priveşte corelaţia soldului datoriei de stat în lei către cel în valute străine, se observă ponderea majoritară a valutelor străine în soldul datoriei de stat, deoarece fiind o ţară în curs de dezvoltare, Republica Moldova apelează îndeosebi la surse de finanţare externe la termeni concesionali. Prin urmare, orice fluctuaţii pe piaţa valutară internaţională, cît şi pe cea internă vor afecta soldul datoriei de stat. 

c) În ce priveşte structura datoriei de stat pe tipuri de rată a dobînzii, pe parcursul anilor 2008-2009, datoria cu rata flotantă a scăzut cu 2 p.p., în timp ce spre sfîrşitul anului 2010 se prevede o majorare a acesteia pînă la nivelul de aproximativ 28 la sută, ceea ce reprezintă o majorare cu 5,8 p.p. faţă de anul precedent. 
Instrumentele datoriei de stat pe perioada anilor 2008-2010

Instrumentele datoriei de stat externe

Pe parcursul anilor 2008-2010, finanţarea externă a fost sub forma împrumuturilor, în mare parte, de la instituţiile financiare internaţionale, predominant la condiţii concesionale. Acestea au fost îndreptate spre finanţarea proiectelor investiţionale, precum şi pentru acoperirea deficitului bugetar.  
[image: image13.png]Compozitia valutara a datoriei de stat, cu
descompunerea cosuluivalutar DST

M KWD

M GBP

| JpY
M EUR

LI MDL

HUSD

2012 2013




Instrumentele datoriei de stat interne

Principalele instrumente ale datoriei de stat interne au fost valorile mobiliare de stat (VMS) cu maturitatea de pînă la 364 de zile şi rata dobînzii fixă. De asemenea, în anul 2009 a fost elaborat şi promovat un nou instrument financiar, şi anume Obligaţiunile de stat plasate prin subscriere, cu maturitatea de 2 ani şi rata dobînzii flotantă.
Garanţiile de stat

Pe parcursul anilor 2008-2010 nu au fost emise garanţii de stat în favoarea creditorilor externi şi interni.
Soldul garanţiilor de stat acordate agenţilor economici pentru împrumuturile externe, pe parcursul anilor 2008-2009 s-a redus de la 10,94 mil. dolari SUA la sfîrşitul anului 2008 pînă la 8,43 mil. dolari SUA la sfîrşitul anului 2009. Spre sfîrşitul anului 2010, se estimează că soldul garanţiilor de stat va atinge valoarea de 6,40 mil. dolari SUA.  Evoluţia descrescătoare este datorată efectuării plăţilor în favoarea creditorilor externi, precum şi fluctuaţiei cursului valutar al dolarului SUA faţă de alte valute străine.
Soldul garanţiilor de stat interne a avut valoarea zero pe parcursul perioadei analizate.
În concluzie, analiza principalilor indicatori macroeconomici, precum şi a structurii datoriei de stat, permite de a evalua eficienţa managementului datoriei de stat şi a determina în ce măsură au fost îndeplinite obiectivele propuse. Astfel:

· În anul 2009, criza economică a influenţat la deteriorarea tuturor indicatorilor macroeconomici, ceea ce s-a răsfrînt şi asupra indicatorilor ce ţin de datoria de stat. Cu toate astea, indicatorii reprezentativi, cum sunt ponderea datoriei de stat în PIB, deservirea datoriei în Exporturi şi în VBBS se încadrează în limite rezonabile şi rămîn la un nivel relativ scăzut. 
· Un aspect pozitiv este mobilizarea pieţei interne în condiţiile necesităţilor sporite de finanţare prin emiterea noilor instrumente financiare pe termen mediu. Însă, s-a majorat riscul ratei de dobîndă, întrucît s-a majorat ponderea datoriei cu rată flotantă a dobînzii în totalul datoriei de stat interne cu circa 5,5 p.p. la finele anului 2009 în comparaţie cu aceeaşi perioadă a anului 2008. 

Urmărind evoluţia din ultimii ani ai pricipalilor indicatori de performanţă
 a datoriei de stat, se observă încadrarea indicatorilor în limite rezonabile chiar şi în pofida crizei economice. 

Capitolul II. Obiectivele Strategiei în domeniul managementului datoriei de stat şi prognoze pentru anii 2011-2013
2.1. Obiectivele strategiei în domeniul managementului datoriei de stat pe anii 2011-2013

Obiectivul fundamental al managementului datoriei de stat este de a asigura finanţarea măsurilor prevăzute în bugetul de stat cu minimum de cheltuieli pe termen mediu şi lung şi la nivel optim de risc, precum şi atragerea fondurilor pentru finanţarea sectoarelor prioritare ale economiei naţionale.

Obiectivul fundamental este stabilit doar în această strategie pe termen mediu (3 ani) şi se referă la portofoliul datoriei de stat, fără includerea garanţiilor de stat.

În scopul atingerii obiectivului fundamental, prioritare vor fi următoarele obiective specifice de gestionare a datoriei de stat în anii 2011-2013:

1. Atragerea împrumuturilor externe în cea mai mare măsură pentru finanţarea proiectelor investiţionale cu prioritate înaltă de stat, la condiţii avantajoase, care creează valoare adăugată pentru economie. 

2. Limitarea extinderii garanţiilor de stat la cazurile care promovează proiectele investiţionale prioritare, cu condiţia că toate cerinţele legii sunt realizate.

3. Continuarea diminuării treptate a datoriei Guvernului faţă de Banca Naţională a Moldovei pe împrumuturile contractate anterior.
4. Eforturi întru sporirea maturităţii valorilor mobiliare de stat prin emisiuni pe termen mai lung de circulaţie, cu scopul susţinerii creării unei curbe de randament şi dezvoltarea pieţei primare interne.
Întru realizarea obiectivelor propuse urmează să  se stabilească anumite sarcini, şi anume:

1. Monitorizarea strictă a volumului datoriei de stat 
Pentru realizarea acestui obiectiv, managementul datoriei de stat trebuie să se bazeze pe politica economică şi financiară care urmează să se realizeze în ţară. Această abordare presupune menţinerea datoriei la un nivel care nu va avea un impact negativ considerabil asupra stabilităţii macroeconomice naţionale. 

În procesul de administrare a datoriei de stat se va avea în vedere menţinerea indicatorilor datoriei de stat la nivele sustenabile. Deşi pe perioada de analiză nu se prevăd derapaje care să afecteze echilibrele macroeconomice, totuşi, urmează să se monitorizeze foarte atent tendinţa indicatorilor principali ai datoriei de stat, astfel încît dinamica acestora să se încadreze în limite acceptabile. 
2. Menţinerea costurilor datoriei de stat pe termen mediu şi lung la nivel acceptabil
Pe plan extern, conform condiţiilor Fondului Monetar Internaţional în ianuarie 2009, Republica Moldova a obţinut statutul de ţară cu venituri medii. Prin urmare, va beneficia de mai puţină finanţare externă la termeni concesionali, iar concomitent se va majora ponderea finanţării la termeni comerciali.

Din iulie 2009 pentru Republica Moldova au fost schimbate condiţiile de creditare pentru împrumuturile care urmează a fi contractate de la Banca Mondială prin Asociaţia Internaţională de Dezvoltare. Astfel, de la condiţiile de creditare „IDA-only” s-a trecut la condiţiile de creditare „Hardened terms”, ceea ce presupune o perioadă de rambursare de 20 de ani, inclusiv 10 ani perioada de graţie, rata dobînzii rămînînd de 0,75%. Cu toate astea, această modificare a condiţiilor de creditare nu va avea un impact negativ pentru perioada anilor 2011-2013, efectele de împovărare a rambursării se vor face simţite în următorii 10 ani, manifestîndu-se prin micşorarea indicatorului Perioada Medie de Maturitate (ATM).

Întru menţinerea costurilor datoriei de stat la nivel acceptabil, conform planificării bugetare, precum şi în conformitate cu situaţia de pe piaţa financiară, vor fi întreprinse următoarele acţiuni:
a. Selectarea optimă a posibilelor instrumente ale datoriei de stat pînă la contractarea noilor împrumuturi care ar permite identificarea cea mai favorabilă a termenului, sumei, tipului şi structurii împrumutului.

b. Susţinerea dezvoltării unei pieţi financiare interne eficiente şi lichide, în conformitate cu condiţiile concrete de piaţă, ceea ce va contribui la extinderea constantă a curbei veniturilor avînd un efect pozitiv asupra deservirii datoriei.


3. Optimizarea riscurilor aferente portofoliului datoriei de stat se referă la:
I. Optimizarea riscurilor financiare (riscul valutar, de rată a dobînzii, de refinanţare) prin: 
a. optimizarea riscului de refinanţare pentru datoria de stat  internă şi a celei externe - se va urmări limitarea riscului de refinanţare şi a riscului de lichiditate prin contractarea unor împrumuturi preponderent pe termen mediu şi lung, bineînteles, avîndu-se în vedere frontiera de eficienţă cost/risc şi condiţiile de piaţă ale unor astfel de instrumente în comparaţie cu instrumentele emise pe termen scurt. 

b. creşterea ponderii datoriei cu dobîndă fixă în totalul datoriei de stat - astfel, se va avea în vedere, pe de o parte, limitarea riscului aferent creşterii ratelor dobînzilor de referinţă în special pentru datoria externă şi a reducerii incertitudinii cu privire la efortul bugetar anual necesar efectuării plăţilor de dobînzi. 

c. distribuirea cît mai uniformă a serviciului datoriei de stat, prin stabilirea scadenţelor noilor împrumuturi, astfel încît să se evite formarea de vîrfuri de plată pe perioade scurte de timp pentru a nu majora riscul de lichiditate şi de refinanţare. 

II.  Optimizarea riscului de credit se referă la:
· reducerea riscului bugetar cauzat de posibila activare a garanţiilor de stat.
Ponderea plăţilor efectuate de Ministerul Finanţelor în calitate de garant, acordate din bugetul de stat se va reduce atît datorită rambursării împrumuturilor garantate de stat pînă în anul 2013, cît şi datorită faptului că aceste garanţii se vor reduce treptat drept urmare a prevederilor Legii nr.419 din 22 decembrie 2006 cu privire la datoria publică, garanţiile de stat şi recreditarea de stat conform cărora, acordarea garanţiilor de stat se va face doar pentru proiectele prioritare/strategice, în baza unei legi speciale emise în acest scop, după parcurgerea unor etape care să dovedească credibilitatea şi capacitatea de rambursare a datoriilor de către beneficiarii garanţiilor de stat. 

III.  Optimizarea riscului operaţional 

Printre cele mai importante aspecte care se referă la riscul operaţional sunt sistemele informaţionale. Prin urmare, riscul operaţional poate fi optimizat prin îmbunătăţirea infrastructurii tehnologiilor informaţionale.

Drept aspecte secundare care se referă la riscul operaţional pot fi considerate transparenţa în luarea deciziilor privind atragerea împrumuturilor şi eliberarea garanţiilor şi coordonarea activităţilor în determinarea politicilor monetare, fiscale şi bugetare
4. Dezvoltarea pieţei valorilor mobiliare de stat 
Obiectivul de asigurare a necesităţilor de finanţare se va axa şi pe contractarea împrumuturilor de pe piaţa internă prin lansarea de emisiuni de valori mobiliare de stat, în scopul dezvoltării pieţei interne a VMS, întrucît o piaţă internă dezvoltată este necesară pentru o gestiune activă a datoriei.
În următorii trei ani, se va urmări o dezvoltare treptată a pieţei interne a VMS, care va fi realizată preponderent prin modificarea structurii instrumentelor existente, preferinţă fiind acordată intrumentelor cu termen mai lung de circulaţie, în timp ce volumul datoriei de stat interne nu va suferi modificări semnificative. Această dezvoltare treptată este oportună, întrucît în prezent, precum şi pe termen mediu, finanţarea pe piaţa internă este asociată unui cost mai ridicat decît cea externă. 
Totodată, prin intermediul Asociaţiei Băncilor din Moldova şi Băncii Naţionale a Moldovei, în calitate de agent fiscal al statului, se va menţine o consultare periodică cu participanţii pe piaţa internă (dealeri primari, investitori, etc) atît pentru asigurarea transparenţei şi predictibilităţii modului de contractare şi administrare a datoriei de stat în lei, cît şi pentru evaluarea regulată a necesităţilor investiţionale la nivelul pieţei, precum şi a aşteptărilor referitoare la condiţiile de piaţă. 

2.2. Instrumente ale datoriei de stat şi parametrii structurii portofoliului acesteia pentru perioada 2011-2013
Instrumentele de datorie de stat pentru perioada 2011-2013: 
1. Emisiunile de valori mobiliare de stat pe piaţa internă, emisiuni de bonuri de trezorerie cu scadenţe pînă la 1 an şi obligaţiuni de stat pe termen mediu de circulaţie. 
În următorii trei ani, va continua emisiunea valorilor mobiliare de stat pe termen scurt (preponderent a bonurilor de trezorerie cu scadenţa 91 zile, 182 şi 364 zile), precum şi a VMS pe termen mediu (obligaţiunilor de stat pe termen de 2 ani). De asemenea, în cazul în care condiţiile vor fi avantajoase şi pe măsura creşterii necesităţilor investiţionale ale participanţilor pieţei se vor lansa şi emisiuni de Obligaţiuni de stat pe termen de 3 ani.
2. Împrumuturi de la instituţiile financiare internaţionale destinate finanţării proiectelor investiţionale, precum şi deficitului bugetar, în baza analizei comparative a costurilor finanţărilor oferite de către instituţiile financiare internaţionale şi avîndu-se în vedere potenţialele beneficii.

3. Acordarea de garanţii de stat doar pentru proiecte strategice/de interes naţional, pentru care acest tip de instrument este absolut necesar într-un anumit context, fiind vorba despre proiecte strategice de importanţă naţională, în baza emiterii unei legi speciale în acest scop şi urmare unei analize de risc riguroase conform legii. 

Parametrii structurii portofoliului datoriei de stat 

Parametrii selectaţi urmează a fi monitorizaţi continuu, iar ajustarea structurii portofoliului trebuie să fie asigurată cu ajutorul instrumentelor relevante ale datoriei de stat. Devierea de la limita ponderii datoriei cu dobîndă fixă în portofoliu este permisă pentru perioada 2011-2013 numai în cazul cînd această deviere nu cauzează riscuri financiare adiţionale.

· Ponderea datoriei de stat interne în totalul datoriei de stat trebuie să nu fie mai mică de  20%;
· Maturitatea iniţială a  datoriei de stat:
· pînă la 1 an – nu mai mare de 30% în totalul datoriei de stat;
· mai mare de 1 an –  nu mai puţin de 60%.
· Ponderea optimă a datoriei cu dobîndă fixă în portofoliul datoriei de stat – nu mai mică de 60%.
· Compoziţia valutară a datoriei externe (%) - referitor la valutele străine, ponderea oricărei din acestea nu trebuie sa depăşească pragul de 40% din volumul total al datoriei de stat externe.
2.3.  Situaţia macroeconomică a Republicii Moldova în 2011-2013

După recesiunea cu care s-a confruntat economia mondială în ultimii doi ani, creşterea economică s-a consolidat şi s-a extins spre ţările dezvoltate în a doua jumătate a anului 2009. Prin urmare, Produsul global brut se aşteaptă să crească cu circa 4,3% în anul 2011. Ca rezultat al promovării unor politici eficiente de stimulare a creşterii economice, activitatea din sectorul real revine la normal, ceea ce va contribui pozitiv la balansarea comerţului internaţional.

În cazul Republicii Moldova, se estimează că PIB-ul în anii 2011-2013 va evolua în ascendenţă cu o rată medie de circa 4,5% creştere reală anuală. În valori nominale PIB-ul se prognozează a se majora de la valoarea de 73,3 mlrd. lei în 2011 pînă la 88,7 mlrd. lei în 2013.

În aceeaşi perioadă cursul valutar al leului moldovenesc se va menţine aproximativ la acelaşi nivel. Se prognozează că cursul valutar mediu anual în 2011 va atinge 12,60 lei pentru 1 dolar SUA, iar în anii 2012 şi 2013 va avea valorile de 12,65 lei şi 12,60 lei pentru 1 dolar SUA, respectiv. Astfel, cursul valutar al leului moldovenesc faţă de dolarul american va înregistra oscilaţii nesemnificative pentru întreaga perioadă de prognoză, în timp ce pentru aceeaşi perioadă moneda naţională va fi mai apreciată faţă de moneda unică europeană ca urmare a tendinţelor de pe piaţa internaţională. 
Menţinerea relativă a cursului valutar la acelaşi nivel va contribui la stabilitatea preţurilor: indicele preţurilor de consum la sfîrşitul anului se prognozează la nivel de 106,0% pentru anul 2011 şi 105,0%, respectiv 104,0% pentru anii 2012 şi 2013.

Factorul major care va contribui la relansarea economiei naţionale va fi majorarea investiţiilor în capital fix cu o rată medie anuală de circa 10 la sută în anii 2011-2013. Investiţiile de capital, ca sursă principală de creştere economică, vor contribui la: (i) crearea noilor locuri de muncă; (ii) creşterea competitivităţii produselor autohtone pe piaţa externă; (iii) majorarea ofertei interne, satisfacerea mai deplină a cererii solvabile, inclusiv prin substituirea importurilor; (iv) extinderea bazei productive şi, respectiv, a celei de impozitare şi crearea surselor suplimentare pentru bugetul public naţional.

În ce priveşte comerţul exterior, exporturile se vor majora în anii 2011-2013 cu circa 11,8% anual, iar importurile vor creşte în perioada de prognoză cu circa 10,2% anual. 
Estimările bugetului de stat pe componenta de bază, precum şi necesităţile de finanţare sunt prezentate în Anexa 4.
2.4.  Interdependenţe între managementul datoriei de stat şi politica bugetar-fiscală şi cea monetară

Pentru a atinge obiectivele stabilite în cadrul strategiei de management a datoriei de stat pe termen mediu, acestea ar trebui să fie corelate cu obiectivele stabilite în cadrul politicii monetare şi bugetar-fiscale, avînd în vedere interdependenţele între instrumentele utilizate de acestea. De asemenea, prognozele ce ţin de datoria de stat sunt elaborate ţinînd cont de evoluţiile macroeconomice, care la rîndul său sunt influenţate de politcile monetare şi bugetar-fiscale.


Politica fiscală pentru anii 2011-2013 prognozează majorarea veniturilor fiscale ale bugetului de stat cu circa 40 la sută în anul 2013 faţă de valoarea estimată pe 2010, fiind în creştere cu 1,2 p.p. ca pondere în PIB. În acelaşi timp cheltuielile pe componenta de bază se vor majora cu circa 6,0% în anul 2013 faţă de estimat 2010, însă se vor diminua ca pondere în PIB cu aproximativ 4,9 p.p. în aceeaşi perioadă. În general, creşterea cheltuielilor ar putea influenţa la majorarea nivelului datoriei de stat, şi respectiv a costurilor deservirii acesteia.
Implementînd politica monetară pentru anii 2010-2012, BNM planifică să continue menţinerea, pe parcursul perioadei, a ratei inflaţiei aproape de intervalul mijlociu de o singură cifră – cu excepţia şocurilor exogene substanţiale. Aşadar, în cazul în care inflaţia este menţinută la un nivel redus, s-ar putea majora veniturile bugetului de stat şi respectiv s-ar reduce volumul datoriei de stat.
2.5.  Prognoza datoriei de stat pe anii 2011-2013

Pentru perioada anilor 2011-2013 se observă o tendinţă în scădere a surselor interne de finanţare, şi respectiv acoperirea necesităţilor de finanţare preponderent din surse externe. Această evoluţie relevă dependenţa considerabilă a Republicii Moldova faţă de pieţele financiare externe, precum şi de costul mai înalt al surselor interne faţă de cele externe. Astfel, întrucît, în următorii trei ani, Moldova va avea acces la finanţare externă la condiţii concesionale, volumul finanţării interne nu va suferi modificări considerabile. Cu toate acestea, din instrumentele existente ale finanţării interne, se va da preferinţă celor cu termen de circulaţie mai lung. 

Surse de finanţare externă
Pe termen mediu, pentru anii 2011-2013, se estimează, că Guvernul va beneficia de împrumuturi externe în sumă totală de circa 489,7 mil. dolari SUA. Pentru finanţarea deficitului bugetar vor fi atrase 60,0 mil. dolari SUA (12,3%), iar pentru finanţarea proiectelor investiţionale vor fi obţinute 429,7 mil. dolari SUA (87,7%). Toate împrumuturile primite vor fi de la instituţiile multilaterale. 
Tabelul  2.1. Intrări de împrumuturi de stat externe, în perioada anilor 2011-2013

	Indicatorii
	U/M
	2011
	2012
	2013

	Finantarea externă
	mil. USD
	123,3
	194,8
	171,6

	inclusiv
	 
	 
	 
	 

	Proiecte investiţionale
	mil.USD
	103,3
	174,8
	151,6

	Acoperirea deficitului bugetar
	mil.USD
	20,00
	20,00
	20,00


Surse de finanţare internă

Veniturile obţinute în anii 2011-2012 în valoare de 300 mil. lei şi respectiv, 150 mil. lei vor fi utilizate pentru finanţarea măsurilor prevăzute în bugetul de stat.

Tabelul  2.2. Finanţarea internă netă, în perioada anilor  2011-2013

	
	U/M
	2011
	2012
	2013

	Finantarea interna netă
	mil.lei
	300,0
	150,0
	-50,0

	VMS emise prin licitatii
	mil.lei
	550,0
	300,0
	100,0

	VMS convertite
	mil.lei
	0,0
	-150,0
	-150,0

	VMS plasate prin subscriere
	mil.lei
	-250,0
	0,0
	0,0


Plăţile în domeniul datoriei de stat 

Pentru deservirea datoriei de stat pe parcursul anilor 2011-2013 se preconizează de a utiliza circa 4544,3 mil. lei, dintre care: pentru rambursarea sumei principale – 2139,5 mil. lei, iar pentru plata dobînzii – 2104,8 mil. lei. 

Graficul rambursării datoriei de stat, reieşind din soldul la sfîrşitul anului 2010, prezintă o tendinţă descrescătoare a plăţilor efectuate. Cu toate că în anul 2011, este prezent un vîrf de plată considerabil, circa 38 la sută din acesta revine datoriei faţă de BNM, care, după cum s-a menţionat anterior, este reperfectată anual la o rată fixă a dobînzii şi nu prezintă un risc major.
Pentru deservirea datoriei de stat externe în perioada 2011-2013 se prevede de a direcţiona circa 2755,8 mil. lei (218,4 mil. dolari SUA), dintre care pentru rambursarea sumei de bază – 2139,5 mil. lei (169,6 mil. dolari SUA) şi pentru plata dobînzii  - 616,3 mil. lei (48,8 mil. dolari SUA). Ponderea deservirii datoriei de stat externe va constitui circa 5 la sută în cheluielile pe componenta de bază a bugetului de stat.
La capitolul deservirii datoriei de stat interne, pentru anii 2011-2013, se prevăd cheltuieli în valoare de 1788,5 mil. lei, dintre care 300,0 mil. lei vor fi îndreptate pentru rambursarea sumei principale şi 1488,5 mil. lei pentru plata dobînzilor (cupoanelor) pentru VMS emise pe piaţa primară şi a celor aflate în portofoliul BNM.  Ponderea deservirii datoriei de stat interne în cheltuielile pe componenta de bază a bugetului de stat va constitui aproximativ 3 la sută. 
În perioada anilor 2011-2013, se prevede că cheltuielile pentru serviciul datoriei de stat interne vor fi aproximativ la nivelul anului 2010 în condiţiile păstrării ratelor dobînzii la VMS la acelaşi nivel.
Soldul datoriei de stat 

Se prognozează că pe parcursul anilor 2011-2013, soldul datoriei de stat se va majora de la 21688,1 mil lei în 2011 pînă la 24829,6 mil. lei în 2013. Această majorare va avea loc în mare parte din contul majorării surselor externe de finanţare. Ca pondere în PIB, însă, se va urmări o diminuare de la 29,6% în anul 2011 pînă la 28,0% în anul 2013. 
În baza prognozei fluxurilor de intrări din surse externe, precum şi a fluctuaţiei cursului valutar, se prognozează că datoria de stat externă va înregistra o creştere de aproximativ 20% la finele anului 2013 în comparaţie cu valoarea de la sfîrşitul anului 2011. 

Pe termen mediu datoria de stat internă va creşte cu aproximativ 2% spre sfîrşitul anului 2013 în comparaţie cu anul 2011. Această majorare se explică prin finanţarea internă netă pozitivă în perioada 2011-2013, ca urmare a emiterii valorilor mobiliare de stat pe piaţa primară şi micşorării datoriei Guvernului faţă de Banca Naţională a Moldovei în anii 2012-2013. Totodată, ca pondere în PIB aceasta va descreşte de la 7,6% la finele anului 2011 pînă la 6,4% la finele anului 2013.

În concluzie, riscul de supraîndatorare al Republicii Moldova e relativ jos în prezent, totuşi acesta poate deveni vulnerabil în anumite condiţii. În cazul în care evoluţia indicatorilor macroeconomici şi a celor ce se referă la datoria de stat externă şi internă se va realiza în conformitate cu scenariul de bază, atunci acest risc este minim, deoarece majoritatea indicatorilor datoriei de stat externe şi interne se încadrează în limite sigure. Sursele adiţionale de finanţare vor majora povara datoriei de stat, dar numai temporar, pe termen mediu, şi în limita nivelelor rezonabile. 
Capitolul III. Riscurile asociate portorfoliului datoriei de stat şi scenarii alternative a evoluţiei acestuia. 

3.1. Conceptualizarea riscurilor şi analiza acestora asociate portofoliului datoriei de stat 

Principalele tipuri de riscuri asociate costului datoriei de stat identificate drept riscuri de piaţă sunt:

a) Riscul de refinanţare;
b) Riscul valutar;
c) Riscul ratei de dobîndă.

Pe lîngă cele menţionate mai sus pot fi analizate şi alte categorii de riscuri, care acţionează indirect asupra datoriei de stat:
a)  Riscul de lichiditate;

b)  Riscul de credit;

c)  Riscul operaţional.
Principalii indicatori ai riscurilor:
1) Riscul valutar:

· Datoria de stat externă faţă de cea internă;
· Structura portofoliului datoriei pe valute şi expunerea valutară.
2) Riscul ratei dobînzii:

· Datoria cu rată fixă faţă de cea cu rată flotantă;

· Datoria care urmează a fi refixată într-un an;

· Perioada medie de refixare (ATR) – indică intervalul de timp pînă la care rata dobînzii se resetează.
3) Riscul de refinanţare:

· Maturitatea medie a portofoliului datoriei de stat (ATM);

· Datoria scadentă într-un an;

· Graficul rambursării – reprezintă partea din datorie care devine scadentă într-o anumită perioadă de timp.
4) Riscul operaţional – procedurile definite.
Riscuri comportate în anul 2009

Unul din principalele categorii de riscuri asociate portofoliului datoriei de stat este riscul valutar, deoarece circa 65% din datoria de stat îi revine datoriei de stat externe la finele anului 2009.

De fluctuaţia cursului valutar depinde nu numai soldul datoriei de stat, dar şi situaţia economică în ţară. Întrucît, evoluţia cursului valutar al leului moldovenesc faţă de alte valute străine depinde şi de factori exogeni, fiind vulnerabi la şocuri externe, o evoluţie neprognozată a cursului valutar ar putea înrăutăţi indicatorul macroeconomic PIB, precum şi încasările în bugetul de stat, afectînd în cele din urmă şi deservirea datoriei de stat în monedă naţională.
Din structura datoriei de stat pe valute, la sfîrşitul anului 2009, se observă că cea mai mare pondere îi revine leului moldovenesc. De asemenea, o expunere valutară semnificativă se manifestă şi faţă de coşul valutar DST, însă în rezultatul descompunerii acestuia cea mai mare pondere revine dolarului SUA, urmat de Euro. În rest, ponderea celorlalte valute străine este mai mică de 10 la sută, ceea ce indică un risc redus. 

În anul 2009, soldul datoriei de stat a fost negativ afectat în special de deprecierea leului moldovenesc faţă de dolarul SUA, întrucît la finele anului 2009, soldul datoriei de stat exprimat în dolari SUA a înregistrat o scădere cu circa 4,63 mil. dolari SUA faţă de perioada similară a anului precedent, în timp ce soldul datoriei exprimat în lei s-a majorat cu 1423,0 mil. lei.

Asupra deservirii datoriei de stat externe, de asemenea, a influenţat riscul valutar, care în acest caz poate fi analizat luînd în consideraţie două aspecte:

· Fluctuaţia dolarului SUA faţă de alte valute străine, care în anul 2009 a influenţat la executarea în valoare mai mică a deservirii datoriei de stat. 

· Nu poate fi omis şi aspectul ce ţine de cursul valutar leu moldovenesc/dolar SUA care la fel influenţează sumele prevăzute deservirii datoriei de stat externe. În acest caz suma real utilizată pentru deservirea datoriei de stat externe este mai mare decît cea prevăzută deoarece a fost calculată după un curs semnificativ mai mic (9,12) decît cel ce s-a înregistrat real la sfîrşitul anului (12,30).

	 Tabelul 3.1. Cheltuielile destinate deservirii datoriei de stat externe în anul 2009
	

	 
	De facto, mii USD
	Buget iniţial, mii USD
	Diferenţa (+/-), USD
	De facto, mii MDL 
	Buget iniţial, mii MDL (curs 9,12)
	Diferenţa (+/-), MDL

	Deservirea datoriei de stat externe 
	69526,27
	75 000
	-5473,73
	767427,68
	684 352
	83 076

	Rambursarea 
	50 948,30
	52 900
	-1951,70
	563111,95
	482 752
	80 360

	Serviciul 
	18 577,96
	22 100
	-3522,04
	204315,73
	201 600
	2 716

Un alt tip de risc asociat portofoliului datoriei de stat este riscul de rată de dobîndă.


Analizînd structura datoriei de stat pe tipuri de rată a dobînzii, se constată un risc relativ scăzut, întrucît ponderea datoriei la rată flotantă nu depăşeşte 25% din total portofoliul datoriei de stat. După tipul datoriei însă, datoria de stat externă este expusă riscului ratei dobînzii într-o măsură mai mare, în comparaţie cu datoria de stat internă. 

Împrumuturile de stat atrase din exterior sunt la rate flotante LIBOR, EURIBOR pe 6 luni. Pe parcursul anului 2009, rata LIBOR a avut o dinamică relativ pozitivă pentru deservire, în dinamică avînd o fluctuaţie, de la începutul anului la cota de 1,62, ajungînd în luna decembrie la minimul anului de 0,45.
Principalii indicatori ai riscului ratei de dobîndă şi de refinanţare, asociaţi portofoliului datoriei de stat la sfîrşitul anului 2009, sunt prezentaţi în tabelul de mai jos. 
	
	Datoria de Stat Internă
	Datoria de Stat Externă
	Total Datoria de Stat

	Riscul ratei de dobîndă 
	

	Datoria cu rata flotantă
	10,9%
	28,2%
	22,2%

	Datoria cu rata dobînzii ce urmează a fi refixată în decurs de 1 an
	100%
	31,6%
	55,5%

	Perioada medie de refixare (ATR), ani
	0,5
	9,4
	6,3

	Riscul de refinanţare
	

	Datoria scadentă în decurs de 1 an
	89,1%
	7,6%
	36,1%

	Perioada medie pînă la maturitate (ATM), ani
	0,6
	10,4
	7,0



Astfel, analizînd mai mulţi indicatori se constată că datoria de stat internă este expusă în cea mai mare măsură riscului ratei de dobîndă, întrucît toată datoria de stat internă cu rata fixă a dobînzii are maturitatea de pînă la 1 an, ceea ce însemnă că 100% din datoria de stat internă urmează să fie refixată la rate noi de dobîndă în decurs de 1 an. Perioada medie de refixare (ATR), pentru datoria de stat internă a constituit 0,5 ani. Datoria de stat externă se caracterizează prin indicatori destul de buni în ce priveşte perioada medie de refixare, cu toate că deţine o pondere mai mare a datoriei cu rata flotantă. Această situaţie se datorează faptului ca datoria de stat externă cu rata fixă a dobînzii este preponderent pe termen lung.
În contextul riscului de refinanţare, acesta este destul de ridicat în ce priveşte datoria de stat internă, deoarece circa 89% din datoria de stat internă ajunge la maturitate în decurs de 1 an. Cu toate astea, faţă de aceeaşi perioadă a anului 2008, ponderea datoriei pe termen scurt în total datorie internă s-a micşorat cu 5 p.p., ceea ce reprezintă un aspect pozitiv.

În ce priveşte datoria de stat externă, riscul de refinanţare este scăzut, întrucît 100% din datoria de stat externă este pe termen lung, iar perioada medie pînă la maturitate depăşeşte pragul de 10 ani. 

Din graficul rambursării datoriei de stat se observă ca cea mai mare parte a datoriei scadente este concentrată în primul an, fiind reprezentată îndeosebi de către datoria de stat internă care este preponderent pe termen scurt. Cu toate astea, o mare parte a datoriei de stat interne pe termen scurt este datoria faţă de Banca Naţională a Moldovei, care este reperfectată anual în baza unei înţelegeri între Guvern şi BNM cu privire la soldul datoriei statului contractate anterior de la Banca Naţională. Această datorie este reperfectată la o rată fixă a dobînzii şi nu prezintă un risc sporit. 


Pe lîngă, riscurile de piaţă menţionate anterior, datoria de stat poate fi afectată şi de către riscul de credit şi cel operaţional. 

· Riscul de credit se referă la  posibila activare a garanţiilor de stat. 
· Riscul operaţional se referă, în special, la sistemele informaţionale, dar şi la transparenţa în luarea deciziilor privind atragerea împrumuturilor şi eliberarea garanţiilor, coordonarea activităţilor în determinarea politicilor monetare şi bugetar-fiscale, separarea funcţiilor, proceduri, controale interne şi externe, şi include o multitudine de diferite tipuri de riscuri, cum ar fi erori la diferite etape în executarea şi înregistrarea tranzacţiilor, imperfecţiuni sau eşecuri în controalele interne, sau în sisteme şi servicii, riscuri juridice, încălcări ale securităţii, etc.
Cei mai relevanţi indicatori ai costului datoriei sunt:

· Ponderea cheltuielilor legate de plata dobînzilor în PIB;

· Ponderea cheltuielilor legate de plata dobînzilor în VBBS.
Ponderea datoriei de stat în PIB – cu toate că acest indicator se referă la soldul datoriei, totuşi poate fi util în analiza efectelor modificării volumului datoriei de stat drept rezultat al modificărilor ratelor de schimb valutar.

3.2.  Riscurile asociate portofoliului datoriei de stat în anii 2011-2013


Pentru anii 2011-2013, analiza indicatorilor de risc şi cost este îndeosebi oportună, întrucît împrumuturile de stat externe clasificate după gradul de concesionalitate indică că pe parcusul acestor ani va scădea ponderea împrumuturilor concesionale, ceea ce ar putea conduce la sporirea riscurilor şi a costurilor aferente datoriei de stat. 

În continuare, riscul care are tendinţa de a afecta cel mai mult portofoliul datoriei de stat este riscul valutar. Astfel, ponderea datoriei de stat externe în total datorie faţă de cea internă, prezentată în tabelul 3.2., reflectă majorarea moderată a datoriei de stat externe. Prin urmare se va majora şi expunerea faţă de riscul valutar.  
Tabelul 3.2. Structura datoriei de stat în anii 2011-2013
	
	2011
	2012
	2013

	
	% în total datorie
	% în PIB
	în mil. MDL
	% în total datorie
	% în PIB
	în mil. MDL
	% în total datorie
	% în PIB
	în mil. MDL

	Datoria de stat externă
	74,2
	21,9
	16083,2
	75,7
	22,2
	17972,2
	77,0
	21,6
	19124,7

	Datoria de stat internă
	25,8
	7,6
	5604,9
	24,3
	7,1
	5754,9
	23,0
	6,4
	5704,9

Analizînd structura datoriei de stat pe valute, se observă riscul valutar sporit, deoarece datoria în moneda naţională manifestă o tendinţă de scădere moderată, avînd ponderea în jur de 25%, în timp de circa 50% din volumul datoriei de stat este în coşul valutar DST. 

În rezultatul descompunerii coşului DST pe monede componente, se observă că cea mai mare expunere valutară este faţă de dolarul SUA, care manifestă o uşoară creştere pe parcursul anilor 2011-2013, după care urmează leul moldovenesc şi Euro, fiecare cu ponderea în jur de 25%, yena japoneză – 8% şi lira sterlină – circa 5%. 
[image: image26.png]Perioada medie pina la maturitate

20,00
15,00 /“
S
©
10,00
2011 2012 2013
=O— Scenariul de baza 14,36 15,54 16,20
—f—Scenariul A 14,38 15,57 16,23
=i Scenariul B 14,36 15,62 16,13
= Scenariul C 14,37 15,53 16,22
~=Scenariul D 14,36 15,55 16,22





În contextul riscului ratei de dobîndă,  pe parcursul anilor 2011-2013, datoria de stat prezintă un risc relativ scăzut, din punct de vedere al structurii pe tipuri de rate ale dobînzii, deoarece ponderea datoriei cu rată flotantă va scădea nesemnificativ în această perioadă, coborîndu-se sub pragul de 25% la finele anului 2013.

Pe tipuri de datorie, ponderea datoriei cu rata flotantă în datoria de stat internă va urma o tendinţă de creştere relativă, iar în ce priveşte datoria de stat externă, se prevede o micşorare a datoriei cu rata flotantă, de la 33,5% în anul 2011 pînă la 29,2% în 2013.
Expunerea faţă de riscul ratei de dobîndă este în special asociat cu compoziţia datoriei de stat interne, întrucît cea mai mare parte a acesteia este pe termen scurt. Astfel, o majorare neaşteptată a ratelor de dobîndă pe piaţa internă se va răsfrînge imediat asupra bugetului de stat.
Structura datoriei de stat interne, şi anume faptul că peste 80% ajung la scadenţă în decurs de 12 luni, reprezintă principalul factor de expunere al portofoliului datoriei de stat către riscul de refinanţare. Atfel, din graficul rambursării datoriei de stat se observă vîrful de plată considerabil concentrat în primul an, 2011. În rest, plaţile sunt distribute omogen pe parcursul anilor care urmează. 

În ce priveşte datoria de stat externă, se observă că cea mai mare parte a datoriei cu rată flotantă este concentrată în primii ani, ceea ce reprezintă o expunere faţă de riscul de rată de dobîndă şi ar putea crea presiuni pe termen mediu în ce priveşte rambursarea datoriei de stat externe.
În anii 2011-2013, portofoliul datoriei de stat va fi, în continuare, supus riscului de credit şi celui operaţional. Astfel, riscul de credit este legat de datoria probabilă ce va rezulta din posibilitatea executării garanţiilor de stat, iar riscul operaţional se referă la astfel de aspecte precum: sistemele informaţionale şi procedurile definite. 
În ce priveşte indicatorii costului asociat datoriei de stat, nu se prevăd schimbări semnificative, aceştia situaîndu-se la nivele aproximativ constante: 

	
	 
	2011
	2012
	2013

	 Serviciul datoriei de stat /PIB
	%
	0,93%
	0,89%
	0,79%

	 Serviciul datoriei de stat /VBBS
	%
	4,25%
	4,11%
	3,81%



3.3. Scenarii alternative de evoluţie a indicatorilor de piaţă care au impact asupra deservirii datoriei de stat
Întru asigurarea necesităţilor de finanţare pentru perioada 2011-2013 a fost proiectat scenariul de analiză a intrărilor de surse de finanţare conform ipotezelor necesităţilor bugetare şi condiţiilor macroeconomice prognozate. După origine, se vor înregistra preponderent surse de finanţare externe, inclusiv pentru acoperirea deficitului bugetar. Acesta este scenariul de bază, care va fi supus mai multor condiţii de stres în dependanţă de modificarea variabilelor cum sunt cursurile de schimb valutar şi rata dobînzii.
Scenariul de bază: Analiza intrărilor în baza indicatorilor estimaţi conform situaţiei pentru anii 2011-2013
Analiza a fost efectuată în baza estimării cadrului bugetar pe termen mediu  în scopul reflectării acoperii necesităţilor de finanţare. Astfel:

	
	2011
	2012
	2013

	
	mil. lei
	%
	mil. lei
	%
	mil. lei
	%

	Finanţare:

     externă

     internă
	2 103.6

1 553.6
550.0
	100

73.8
26.2
	2 764.2

2 464.2
300.0
	100

89.2
10.8
	2 262.2

2 162.2
100.0
	100

95.6
4.4


În dependenţă de modificarea condiţiilor de piaţă, au fost analizate 4 scenarii alternative şi impactul acestora asupra indicatorilor de performanţă ai datoriei de stat, precum şi asupra indicatorilor de risc, în anii 2011-2013. Scenariile analizate au fost elaborate pe baza modificării ratelor de dobîndă şi a cursurilor valutare, întrucît aceştia sunt indicatorii care influenţează direct asupra costurilor asociate portofoliului datoriei de stat. Ceilalţi indicatori macroeconomici, cum sunt PIB-ul, veniturile bugetului de stat, ş.a. sunt consideraţi a nu suferi modificări pe perioada analizată faţă de scenariul de bază.
Modificările propuse în cadrul scenariilor au la bază analiza aceloraşi indicatori pe anii precedenţi. Astfel, în anul 2010 în comparaţie cu 2008, rata dobînzii pe piaţă internă s-a micşorat cu 11 p.p., rata dobînzii la împrumuturile externe a scăzut cu 1,7 p.p., iar leul moldovenesc s-a depreciat cu 20 la sută faţă de dolarul SUA.
Scenariul A( se referă la majorarea ratelor de dobîndă interne cu 4 p.p.
Scenariul B se referă la deprecierea monedei naţionale cu 30% faţă de toate valutele străine.
Scenariul C este un scenariu de şoc combinat şi presupune deprecierea monedei naţionale cu 15% făţă de valutele străine,  majorarea ratelor de dobîndă la împrumuturile de stat externe cu 1 p.p. (cu excepţia împrumuturilor concesionale) şi majorarea ratelor de dobîndă interne cu 2 p.p.
Scenariul D presupune majorarea ratelor de dobîndă la împrumuturile de stat externe cu 2 p.p. (cu excepţia împrumuturilor concesionale).
Rezultatele obţinute în cadrul fiecărui scenariu
 urmează să fie comparate cu scenariul de bază, iar analiza comparativă se va efectua ţinînd cont de 4 aspecte:
a) Soldul datoriei de stat la sfîrşitul fiecărei perioadei şi sumele destinate deservirii datoriei de stat;

b) Ponderea datoriei de stat în PIB şi capacitatea serviciului datoriei de stat;

c) Riscul de refinanţare;

d) Riscul ratei de dobîndă. 

Prin urmare, în ce priveşte soldul datoriei de stat, cel mai mare impact asupra valorii acestuia, îl va avea şocul din scenariul B şi C, adică acele scenarii care presupun deprecierea monedei naţionale. Astfel, se manifestă un risc valutar sporit care provine din faptul că peste 50 la sută din datoria de stat este datoria de stat externă. 
Asupra sumelor destinate deservirii datoriei de stat, influenţează atît şocurile ce ţin de fluctuaţia cursului valutar, cît şi de modificarea ratelor de dobîndă externe şi interne. Totuşi, cel mai mare impact se observă în cazul deprecierii monedei naţionale. 


Dacă ar fi analizate separat plăţile de principal şi plăţile de dobîndă, atunci o presiune considerabilă este creată în ce priveşte plăţile de principal în cazul deprecierii monedei naţionale, iar în ce priveşte plăţile de dobîndă o deviere semnificativă faţă de scenariul de bază se manifestă în cazul majorării ratelor de dobîndă la împrumuturile de stat externe.
Ca pondere în PIB, în cazul în care indicatorul PIB rămîne neschimbat, datoria de stat se majorează considerabil în cazul deprecierii monedei naţionale, iar ponderea plăţilor de dobîndă în PIB este supusă mai mult riscului ratei de dobîndă. 
În ce priveşte indicatorii riscului de refinanţare, cum sunt datoria de stat scadentă în decurs de 1 an şi perioada medie pînă la maturitate, precum şi indicatorii riscului ratei de dobîndă (datoria de stat cu rata dobînzii ce urmează a fi refixată într-un an şi perioada medie de refixare) practic nu sunt afectate de fluctuaţia cursului valutar şi modificarea ratelor de dobîndă. 
În concluzie, cel mai pronunţat risc care ar putea crea presiuni considerabile asupra portofoliului datoriei de stat este riscul valutar. Drept soluţie pentru diminuarea acestui risc ar putea servi majorarea ponderii datoriei de stat interne în total datorie de stat. Totodată, datoriei de stat interne îi este asociat un cost mult mai ridicat faţă de împrumuturile de stat externe, un alt impediment fiind dezvoltarea insuficientă a pieţei secundare a valorilor mobiliare de stat. Cu toate acestea, pe termen mediu portofoliul datoriei de stat se încadrează în limite rezonabile în ce priveste riscurile asociate.
3.4. Constrîngerile care pot afecta implementarea strategiei
La acest compartiment se referă factorii care ar putea afecta implementarea strategiei, inclusiv prognozele stabilite:

a) Factorii macroeconomici – reflectă schimbările parametrilor economici care au servit drept bază pentru efectuarea prognozelor. În special, aceştia vizează: 
· Fluctuaţia cursului valutar al monedei naţionale;

· Dinamica inflaţiei;

· Reformele structurale;

· Creşterea economică.

b) Politica monetară.

c) Modificarea cadrului legislativ şi normativ.

ANEXA 1. Glosar
ATR (Perioada medie de refixare) – reprezintă indicatorul de măsură a riscului ratei de dobîndă asociat portofoliului datoriei de stat. ATR reprezintă perioada medie, exprimată în ani, pentru care costurile deservirii datoriei de stat sunt fixate. Cu cît mai mare este ponderea datoriei de stat pe termen scurt şi cu rata de dobîndă flotantă, cu atît este mai mare riscul ratei de dobîndă şi mai mic ATR. 
ATM (Perioada medie pînă la maturitate) – reprezintă indicatorul de măsură a riscului de refinanţare asociat portofoliului datoriei de stat. ATM este perioada medie, exprimată în ani, după care datoria existentă va fi rambursată. Cu cît mai mare este maturitatea instrumentelor de datorie, cu atît mai mic este riscul de refinanţare şi mai mare ATM.
Managementul riscului este un proces strîns legat de şi direct îndreptat pe mai multe dimensiuni, precum:

a) cadrul macroeconomic (creşterea economică în Moldova şi în restul lumii, rata inflaţiei, crizele economice globale);

b) cadrul bugetar-fiscal (volumul necesităţilor de finanţare, inclusiv pentru acoperirea deficitului bugetar);

c) condiţiile pieţei (nivelul ratelor dobînzii pe piaţa autohtonă şi internaţională, cursul valutar, cererea pentru VMS);

d) cadrul instituţional şi legal (modificări în legislaţie).
Ponderea datoriei de stat externe în Export permite să evaluăm disponibilitatea statului de a rambursa datoria contractată. Cu cît Exportul va fi mai dezvoltat cu atît debitorul va avea posibilitatea de a onora obligaţiunile sale faţă de creditorii externi. Cu alte cuvinte, acesta este un indicator de tendinţă a datoriei, strîns legat de capacitatea de plată a ţării. Banca Mondială foloseşte acest indicator, ca unul din criteriile de clasificarea a debitorilor. În comparaţie cu datoria în PIB, indicatorul datorie în Export este mai puţin volatil la modificările cursului valutar şi generează concluzii mai clare în privinţa tendinţelor viitoare.

Ponderea deservirii datoriei de stat externe în Export denotă capacitatea Republicii Moldova de a acumula valută străină necesară pentru onorarea obligaţiunilor sale faţă de creditorii externi. Cu alte cuvinte, aceste indicator oferă o introspectivă în problemele de solvabilitate ale statului.

Ponderea datoriei de stat externe în PIB ne permite să evaluăm povara datoriei de stat externe asupra economiei naţionale şi capacitatea de a rambursa datoria creditorilor săi externi.
Ponderea deservirii datoriei de stat externe în PIB reflectă nivelul actual al poverii deservirii datoriei asupra economiei naţionale şi reflectă cota parte a costului produsului îndreptată pentru onorarea obligaţiunilor externe. 

Ponderea datoriei de stat externe în VBBS reflectă povara datoriei de stat externe asupra bugetului de stat şi permite evaluarea posibilităţilor îndeplinirii de către Guvernul Republicii Moldova a obligaţiunilor de deservire a datoriei de stat externe, fără a compromite dezvoltarea economică şi socială a ţării. 
Ponderea deservirii datoriei de stat externe în VBBS este un indicator care reflectă „lichiditatea” Guvernului şi reprezintă o importanţă esenţială în aprecierea solvabilităţii debitorului. 
Riscurile de piaţă - se referă la riscurile asociate cu modificările preţurilor de piaţă, cum ar fi ratele de dobîndă, ratele de schimb valutar, etc. şi impactul acestora asupra costurilor deservirii datoriei de stat.

Riscul de refinanţare – acest tip de risc este strîns legat de riscul ratei dobînzii şi se referă la probabilitatea incapacităţii de obţinere de noi surse de finanţare pe măsură ce datoria ajunge la scadenţă sau obţinerea finanţarii la costuri foarte înalte, fapt care depinde de nivelul de dezvoltare al pieţei interne financiare (lichiditate şi evoluţiile ratelor dobânzilor în lei, care depind de evoluţiile macroeconomice şi, implicit, de aşteptările pieţei cu privire la aceste evoluţii), precum şi de evoluţiile pieţelor financiare internaţionale. 

Dat fiind faptul că riscul de refinanţare se limitează la riscul că datoria va putea fi refinaţată la rate de dobîndă ridicate, acesta poate fi considerat ca aparţinînd riscurilor de piaţă. Cu toate astea, incapacitatea de refinanţare a datoriei şi/sau majorarea considerabilă a costurilor de finanţare poate evolua într-o criză a datoriei şi prin urmare poate cauza pierderi economice reale. Din acest motiv,  în plus la efectele pur financiare ale ratelor de dobîndă ridicate, acest tip de risc este, de obicei, tratat separat.
Limitarea riscului de refinanţare şi a riscului de lichiditate se va urmări prin contractarea unor împrumuturi preponderent pe termen mediu şi lung, bineînţeles, avându-se în vedere frontiera de eficienţă cost/risc şi condiţiile de piaţă ale unor astfel de instrumente în comparaţie cu instrumentele emise pe termen scurt.

Riscul de credit – este riscul de neonorare a obligaţiunilor financiare ale beneficiarilor de împrumuturi.

Riscul de lichiditate - se referă la situaţia cînd volumul activelor lichide se poate diminua rapid pe fundalul unor obligaţii în formă de fluxuri financiare neprevăzute şi/sau în cazul unor posibile dificultăţi de ridicare de numerar prin împrumuturi pe termen scurt.
Riscul operaţional – include o multitudine de diferite tipuri de riscuri, cum ar fi erori la diferite etape în executarea şi înregistrarea tranzacţiilor, imperfecţiuni sau eşecuri în controalele interne, sau în sisteme şi servicii, riscuri juridice, încălcări ale securităţii sau calamităţi naturale care pot afecta activitatea de afaceri.

Riscul ratei dobânzii - reprezintă modificări ale ratelor de dobândă pe piaţa internă sau externă financiară şi este influenţat de volatilitatea ratelor de dobîndă, politica monetară şi bugetară, evoluţiile pieţelor financiare internaţionale. Aceste modificări pot influenţa asimetric asupra costurilor datoriei în raport cu bugetul şi pot conduce la devieri faţă de bugetul planificat. Portofoliul datoriei este expus riscului ratei dobînzii prin datoria contractată la rate variabile şi prin datoria care ajunge la scadenţă şi urmează a fi refinanţată. În ambele cazuri, ratele dobînzii sunt ajustate în conformitate cu ratele curente de pe piaţă.

Riscul valutar - este parte componentă a riscului de piaţă şi exprimă posibilitatea ca fluctuaţia cursurilor valutare să afecteze negativ sau pozitiv costurile datoriei de stat, avînd un impact şi asupra bugetului. Datoria exprimată în valută străină sporeşte volatilitatea costurilor deservirii datoriei de stat exprimate în monedă naţională.
ANEXA 2. Cele mai importante evenimente care se referă la datoria de stat, în anii 2008-2010

	
	Economia mondială
	Datoria de stat externă
	Datoria de stat internă

	2008
	Ritmul de creştere a economiei mondiale a fost estimat la un nivel de 3,4 la sută. 

Evoluţia economiei mondiale a fost determinată în mare parte de problemele pe de piaţa financiară a SUA, apărute la mijlocul anului 2007, care s-au extins în restul lumii şi începînd cu luna septembrie 2008, s-au transformat într-o criză financiară internaţională. În urma turbulenţelor de pe pieţele financiare şi a deficitului de lichiditate, criza s-a extins şi în sectorul real al economiei mondiale.
	· Guvernul a semnat 5 acorduri noi de finanţare, în sumă totală de 26,5 mil. DST şi 9,0 mil. Euro.

· În cadrul misiunii FMI în luna martie 2008, experţii au evaluat performanţa implementării politicilor macroeconomice şi reformelor structurale, menţionînd că Republica Moldova a dat dovadă de performanţe economice încurajatoare, în pofida multiplelor şocuri.


	· În perioada ianuarie-martie 2008 a fost efectuată convertirea împrumuturilor de stat contractate anterior de la BNM în VMS în sumă de 1813,4 mil. lei (2,88% din PIB).

· Pe parcursul anului 2008 a fost diminuată datoria Guvernului faţă de BNM cu 118,8 mil. lei (0,19% din PIB).



	2009
	După doi ani de criză economică şi financiară, declinul sever din activitatea mondială a făcut loc treptat relansării pe principalele pieţe emergente şi în unele ţări avansate. Deşi există semne de stabilizare economică pe plan mondial, inclusiv semne de redresare a pieţei bursiere şi de restabilire a încrederii consumatorilor, fiind de asemenea reduse ratele dobînzii la credite, situaţia pe termen scurt rămîne nesigură şi mai există riscuri majore care pun în pericol stabilitatea economică şi financiară a ţărilor lumii.
	· În anul 2009 au fost semnate 5 acorduri noi de finanţare, în sumă totală de 150,0 mil. DST (circa  236,7 mil. dolari SUA).
· În perioada crizei financiare FMI, pentru a asigura lichiditatea ţărilor-membre a alocat drepturi speciale de tragere (DST) proporţional cotelor de participare. Republica Moldova a primit 117,7 mil. DST (circa 187,72 mil. USD), oferite în august în cadrul alocării generale şi în luna septembrie în cadrul alocării speciale.

· În anul 2009 a fost negociat Memorandumul cu privire la politicile economice şi financiare pentru anii 2010-2012 care a stabilit obiectivele, politicile şi măsurile trasate de Guvernul Republicii Moldova. Cu semnarea Memorandumului a fost aprobat un program de trei ani care include două mecanisme de finanţare – Mecanismul Extins de Creditare (ECF) şi Mecanismul Extins de Finanţare (EFF) – în valoare totală egală cu echivalentul a 369,6 milioane DST pentru perioada ianuarie 2010 – ianuarie 2013. 


	Luînd în consideraţie situaţia creată în vederea executării bugetului de stat, ca consecinţă a crizei financiare globale, a fost elaborat şi promovat un nou instrument financiar, şi anume Obligaţiunile de stat plasate prin subscriere.



	2010
	În primul semestru al anului 2010 economia mondială a continuat procesul de relansare. Conform

estimărilor FMI, în trimestrele I şi II ale anului curent, economia mondială a crescut cu un ritm anual de 4.7 şi 4.9 la sută, respectiv. Bazându-ne pe datele din primul semestru al anului curent, se aşteaptă că în anul 2010 rata creşterii anuale a economiei mondiale va fi de 4.8 la sută.
Economia Republicii Moldova a intrat în faza de recuperare, datorită eforturilor Guvernului, precum şi stabilizării economice a principalilor parteneri comerciali. Totodată, efectele declinului economic înregistrat în anul 2009 se manifestă şi în prezent prin nivelul activităţii economice inferior nivelului său potenţial, ceea ce creează presiuni dezinflaţioniste care sunt în continuare persistente.
	· În anul 2010, Guvernul a semnat 11 acorduri noi de finanţare în sumă totală de aproximativ 96 mil. dolari SUA şi 245 mil. Euro.

· La 24 martie 2010 a fost semnat Programul de asistenţă pentru Moldova pentru anii 2011-2013 în valoare de 1,936 mlrd. euro (echivalent a 2,6 mlrd dolari SUA) de către Guvernul Republicii Moldova şi partenerii de dezvoltare, în cadrul Forumului „Parteneriat pentru Moldova” co-prezidată şi găzduită de Comisia Europeană şi Banca Mondială, la care au participat 32 de instituţii bilaterale şi 10 organizaţii multilaterale de dezvoltare. Resursele vor fi alocate în perioada 2010-2013. Din cele 2,6 miliarde de dolari (1 936,5 mil. euro) oferite Republicii Moldova, 52% reprezintă granturi, iar aproximativ 48% sunt surse pe care Republica Moldova îi va accesa la rate concesionale, cu o perioadă de graţie de 5-10 ani, la o rată a dobînzii cuprinsă între 0 – 1,2%. Moldova va beneficia şi de surse externe pentru sectorul privat (circa 36 la sută din suma totală anunţată de donatori), iar utilizarea eficientă a acestora va avea un efect benefic şi multiplicator asupra dezvoltării durabile a economiei naţionale.
	


ANEXA 3. Indicatorii de performanţă ai datoriei de stat

Cei mai des utilizaţi indicatori de performanţă a datoriei de stat se referă la ponderea acesteia în PIB şi VBBS. O valoare ridicată indică o povară semnificativă ce ţine de deservirea datoriei, cu mărimea depinzînd de diferenţa dintre rata dobînzii şi rata de creştere a PIB-ului, sau a veniturilor. O rată în creştere, mai ales în cazul în care nivelul datoriei deja este ridicat, poate atenţiona asupra faptului că statul respectiv urmează o cale greşită în ce priveşte povara datoriei de stat.

În ce priveşte datoria de stat externă, se utilizează şi indicatorul ponderii acesteia în Exporturi, iar în cazul datoriei de stat interne este utilă şi divizarea pe maturităţi, datoria pe termen scurt faţă de cea pe termen mediu.

Tabelul 1. Indicatorii de performaţă ai datoriei de stat, 2010
	Indicatori
	Valoarea la sf. a. 2010, %
	Modificarea valorii indicatorului, în p.p. faţă de anul precedent

	1. Ponderea datoriei de stat în PIB:
· Externă în PIB

· Internă în PIB
	30.2

22.2

7.9
	+5.8

+6.3

-0.6

	2. Ponderea datoriei de stat în VBBS:
· Externă în VBBS

· Internă în VBBS
	140,3

103,5

36,8
	+14.2

+21.5

-7,2

	3. Ponderea deservirii datoriei de stat în PIB:
· Deservirea dat. de stat externe în PIB

· Deservirea dat. de stat interne în PIB
	1.9

1.2

0.7
	-0.4

-0.1

-0.4

	4. Ponderea deservirii datoriei de stat în VBBS:
· Deservirea dat. de stat externe în VBBS

· Deservirea dat de stat interne în VBBS
	8.6

5.4

3.2
	-3.5

-1.2

-2.2

	5. Ponderea  datoriei de stat externe în Exporturi
	81.9
	+22.3

	6. Ponderea deservirii dat. de stat externe în Exporturi
	5.2
	-1.4

	7. Datoria  de stat internă pe termen scurt faţă de cea pe termen mediu
	92.6 – TS

  7.4 – TM
	+3.5

-3.5


Cu toate că indicatorii datoriei de stat sunt în creştere şi există anumite riscuri de lichiditate pe termen mediu, aceasta nu indică o sporire considerabilă a vulnerabilităţii datoriei de stat.


Prognoza preliminară a indicatorilor de performanţă ai datoriei de stat externe şi interne pentru anii 2011-2013

Toţi indicatorii ce ţin de datoria de stat vor ramîne în limitele rezonabile, cu toate că se evidenţiază indicatorul ponderea datoriei de stat în PIB care urmează să se majoreze pînă la valoarea de aproximativ 30 la sută în anii 2011-2013. Această evoluţie este de aşteptat dat fiind majorarea semnificativă a finanţării din surse externe îndreptate spre acoperirea efectelor negative provocate de criza economică. Totuşi, luînd în considerare redresarea economică a partenerilor comerciali ai Republicii Moldova, precum şi utilizarea facilităţilor tarifare de care beneficiază Republica Moldova, se prevede majorarea exporturilor şi a remitenţelor ceea ce va atenua riscurile de creştere semnificativă a ponderii datoriei de stat externe în PIB.

Ceilalţi indicatori ce ţin de deservirea datoriei de stat, cum ar fi ponderea în PIB şi în VBBS vor urma în special o tendinţă descrescătoare.

Tabelul 2. Indicatorii de performaţă ai datoriei de stat, 2011-2013
	Indicatori
	2011
	2012
	2013

	1. Ponderea datoriei de stat în PIB:
· Externă în PIB

· Internă în PIB
	29.6

21.9

7.6
	29.4

22.2

7.1
	28.0
21.6

6.4

	2. Ponderea datoriei de stat în VBBS:
· Externă în VBBS

· Internă în VBBS
	135.2

100.3

35.0
	135.1

102.3

32.8
	135.2

104.1

31.1

	3. Ponderea deservirii datoriei de stat în PIB:
· Deservirea dat. de stat externe în PIB

· Deservirea dat. de stat interne în PIB
	2.0

1.3

0.7
	1.7

1.1

0.6
	1.6

1.0

0.6

	4. Ponderea deservirii datoriei de stat în VBBS:
· Deservirea dat. de stat externe în VBBS

· Deservirea dat de stat interne în VBBS
	9.1

6.1

3.0
	7.8

4.9

2.9
	7.7

5.0

2.7

	5. Ponderea  datoriei de stat externe în Exporturi
	79.5
	78.6
	74.6

	6. Ponderea deservirii dat. de stat ext. în Exporturi
	4.8
	3.8
	3.6

	7. Datoria  de stat internă pe termen scurt faţă de cea pe termen mediu
	   96.7 – TS

    3.3 – TM
	96.2

3.8
	95.7

4.3


ANEXA 4. Evoluţia Bugetului de Stat pe componenta de bază şi necesităţile de finanţare, pentru perioada 2011-2013
	
	2011
	2012
	2013

	Venituri, mil. lei
	16 037.4
	17 567.0
	18366.3

	Cheltuieli, mil. lei
	16 825.7
	17 567.0
	17 598.0

	Deficit (-)/ Excedent (+), mil. lei
	-788.3
	0
	768.3

	Finanţarea  (mil. lei) :
         Externă, mil. lei:
         Internă, mil. lei:
	2 103.6
1 553.6
550.0
	2 764.2
2 464.2
300.0
	2 262.0
2 162.2
100.0

ANEXA 5. Scenariile alternative bazate pe modificarea condiţiilor de piaţă

� Indicatorii de performanţă ai datoriei de stat sunt prezentaţi mai detaliat în Anexa 3.


( Scenariile au fost elaborate în baza modelului MTDS Analytical Toolkit elaborat de către grupul Banca Mondială – Fondul Monetar Internaţional, care reprezintă un model de analiză cantitativă a costurilor şi riscurilor asociate portofoliului datoriei de stat.


� Rezultatele obţinute în cadrul fiecărui scenariu sunt prezentate sub formă de grafice în Anexa 5.

